Document ID: 32012R1217

EUROOPAN PARLAMENTIN JA NEUVOSTON ASETUS (EU) N:o 1217/2012,
annettu 12 päivänä joulukuuta 2012,
puun vientiin Venäjän federaatiosta Euroopan unioniin sovellettavien tariffikiintiöiden kohdentamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 207 artiklan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
noudattavat tavallista lainsäätämisjärjestystä (1),
sekä katsovat seuraavaa:
(1)
Koska raakapuun tuonti on taloudellisesti tärkeää unionille ja koska Venäjän federaatio on unionin tärkeä raakapuun toimittaja, komissio neuvotteli Venäjän federaation kanssa viimeksi mainitun sitoumuksista alentaa raakapuun vientitulleja tai poistaa ne.
(2)
Nämä sitoumukset, joista tuli osa Maailman kauppajärjestön (WTO) laatimaa Venäjän federaation luetteloa tavaroita koskevista myönnytyksistä ja sitoumuksista maan liittyessä WTO:hon, sisältävät tiettyjen havupuulajien vientiä koskevat tariffikiintiöt, joista on kohdennettu osuus unioniin vientiä varten.
(3)
Venäjän federaation WTO:hon liittymistä koskevien neuvottelujen yhteydessä komissio neuvotteli unionin puolesta Euroopan unionin ja Venäjän federaation välisen kirjeenvaihtona tehdyn sopimuksen puun viennissä Venäjän federaatiosta Euroopan unioniin sovellettavien tariffikiintiöiden hallinnoinnista, jäljempänä ’sopimus’ (2).
(4)
Unioni ja Venäjän federaatio neuvottelivat myös sopimuksessa tarkoitettuja teknisiä sääntöjä koskevan pöytäkirjan (3), jäljempänä ’pöytäkirja’.
(5)
Neuvosto antoi 14 päivänä joulukuuta 2011 päätöksen 2012/105/EU (4), jolla annettiin valtuutus sopimuksen ja pöytäkirjan allekirjoittamiseen ja niiden väliaikaiseen soveltamiseen päivästä, jona Venäjän federaatio liittyy WTO:hon. Sopimus ja pöytäkirja allekirjoitettiin 16 päivänä joulukuuta 2011. Venäjän federaatio liittyi WTO:hon 22 päivänä elokuuta 2012.
(6)
Sopimuksen ehtojen mukaisesti unioni hallinnoi sille kohdennettua tariffikiintiöosuutta sisäisten menettelyjensä mukaisesti. Päätöksessä 2012/105/EU säädetään, että komissio antaa yksityiskohtaiset säännöt kiintiölupien myöntämismenetelmästä pöytäkirjan mukaisesti sekä kaikki muut säännökset, jotka ovat tarpeen, kun unioni hallinnoi unioniin suuntautuvaan vientiin kohdennettuja tariffikiintiömääriä. Tarvittavat väliaikaiset täytäntöönpanosäännöt sen mahdollistamiseksi, että unioni pystyi täysin hallinnoimaan tariffikiintiöosuuttaan, kun Venäjän federaatio liittyi WTO:hon, vahvistettiin komission täytäntöönpanoasetuksessa (EU) N:o 498/2012 (5). Kyseisen asetuksen soveltaminen päättyy, kun sopimus ja pöytäkirja on tehty ja kun ne tulevat voimaan.
(7)
Jotta voidaan varmistaa sopimuksen ja pöytäkirjan määräysten yhdenmukainen täytäntöönpano niiden tultua voimaan, komissiolle olisi siirrettävä täytäntöönpanovaltaa. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 (6) mukaisesti.
(8)
Oikeusvarmuuden ja oikeudellisen jatkuvuuden takaamiseksi talouden toimijoiden kannalta tämän asetuksen mukaisesti hyväksyttävillä uusilla täytäntöönpanosäädöksillä olisi säilytettävä täytäntöönpanoasetuksen (EU) N:o 498/2012 nojalla jo toteutettujen siirtymätoimenpiteiden oikeusvaikutukset. Kyseisiä siirtymätoimenpiteitä olisi näin ollen käsiteltävä ikään kuin ne olisi toteutettu kyseisten uusien täytäntöönpanosäädösten asianomaisten säännösten nojalla,
OVAT HYVÄKSYNEET TÄMÄN ASETUKSEN:
1 artikla
1. Euroopan unionin ja Venäjän federaation välisen puun viennissä Venäjän federaatiosta Euroopan unioniin sovellettavien tariffikiintiöiden hallinnoinnista tehdyn sopimuksen ja tässä sopimuksessa tarkoitettuja teknisiä sääntöjä koskevan pöytäkirjan täytäntöönpanemiseksi komissio hyväksyy täytäntöönpanosäädöksiä, joilla vahvistetaan yksityiskohtaiset säännöt kiintiölupien myöntämismenetelmästä pöytäkirjan 5 artiklan 2 kohdan mukaisesti sekä kaikki muut säännökset, jotka ovat tarpeen, kun unioni hallinnoi unioniin suuntautuvaan vientiin kohdennettuja tariffikiintiömääriä. Nämä täytäntöönpanosäädökset hyväksytään 2 artiklan 2 kohdassa tarkoitettua tarkastelumenettelyä noudattaen.
2. Edellä 1 kohdassa tarkoitetuilla täytäntöönpanosäädöksillä pidetään voimassa täytäntöönpanoasetuksen (EU) N:o 498/2012 nojalla toteutettujen siirtymätoimenpiteiden oikeusvaikutukset.
2 artikla
1. Komissiota avustaa päätöksen 2012/105/EU 5 artiklalla perustettu puukomitea. Tämä komitea on asetuksessa (EU) N:o 182/2011 tarkoitettu komitea. Puukomitea voi käsitellä mitä tahansa komission esille ottamaa tai jäsenvaltion käsiteltäväksi pyytämää asiaa, joka liittyy sopimuksen ja pöytäkirjan soveltamiseen.
2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.
3 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 12 päivänä joulukuuta 2012.

Labels: 18
3
1